Suomalaisvastaisuus

Suomalaisvastaisuus tai fennofobia on suomalaisia, suomalaisuutta tai suomalaista kulttuuria vastaan kohdistettu vihamielisyyden, ennakkoluulon, syrjinnän tai rasismin muoto.

Suomalaisvastaisuus eri maissa

Yhdistynyt kuningaskunta 
Muiden ei-englanninkieltä puhuvien eurooppalaisten tavoin myös suomalaiset Yhdistyneessä kuningaskunnassa ovat kokeneet syrjintää Brexit-äänestyksen jälkeen. Vieraan kielen puhumisesta on tultu huomauttamaan, jäätelöt on heitetty päälle ja suomalaisia on käsketty ”painumaan kotiinsa”.

Ruotsi 
1800-luvulla Ruotsin valtio alkoi vaatia, että kaikkien kansalaisten olisi käytettävä ruotsin kieltä. Vaatimusta perusteltiin sotilaallisilla syillä. Sotatilanteessa ei katsottu voitavan täysin luottaa niihin raja-alueen asukkaisiin, jotka puhuvat naapurimaan kieltä. Aikakauden rotuteorioiden perusteella Ruotsin Länsipohjan suomalaisten ja saamelaisten katsottiin kuuluvan alempaan ei-germaaniseen rotuun. Rotubiologit tutkivat suomalaisia Torniojokilaaksossa 1900-luvun alkupuoliskolla muun muassa kallonmittauksin. Tämä asenne loi suomen kielen käytölle voimakkaan kielteisen leiman. Alueen kouluissa alettiin käyttää opetuskielenä ainoastaan ruotsia ja lapsia kiellettiin rangaistuksen uhalla puhumasta suomea muun muassa lyönnillä. Torniojokilaaksossa asuvat suomalaiset ovat vaatineet Ruotsin valtiolta anteeksipyyntöä ja totuuskommission perustamista selvittämään menneet vääryydet. Ystävänpäivänä 2020 Ruotsin valtio päätti perustaa totuuskomission, joka selvittää Länsipohjan suomalaisten kokeman kohtelun ennen 1950-lukua.

1960- ja 1970-luvuilla suomalaisten työperäisten siirtolaisten määrä Suomesta kasvoi merkittävästi Ruotsiin. Vuosina 1950–1980 suomalaisten lukumäärä Ruotsissa kasvoi 45 000 yli 300 000 henkeen. Suhtautuminen suomalaisiin maahanmuuttajiin oli Ruotsissa melko negatiivista. Poikkeavia ilmaisuja ”en finne igen” (”jälleen suomalainen”) ja ”finnjävel” (vastaa ”suomalaista paskiaista” tai ”suomalaista paholaista”) käytettiin yleisesti.

Yhdysvallat 
Suomalaisten maahanmuuttajien merkittävä rooli Minnesotan Mesabi Range -lakoissa vuosina 1907 ja 1916 aiheuttivat suomalaisten joutumisen mustalle listalle. Alueella oli fennofobinen ilmapiiri ja suomalaiset kieltäviä kylttejä pystytettiin ”intiaaneja tai suomalaisia ei sallita”.

Suomalaisten haukkumanimityksiä

Mongoli 
Mongoli on suomalaisista käytetty haukkumasana. Mongoliksi määrittelyllä on yritetty estää suomalaisten toimintaa esimerkiksi Amerikassa. Jaottelua valkoiseen ja keltaiseen rotuun käytettiin Amerikassa poliittisena ja syrjivänä lyömäaseena 1900-luvun alussa. Mongoli-teorian kantaisä on saksalainen Johann Friedrich Blumenbach, joka määritteli suomalaiset kallonmittausten perusteella keltaiseen rotuun. Amerikkalaisissa oppikirjoissa 1890-luvulla  suomalaisia kuvattiin mongoleiksi. Lapsille opetettiin suomalaisten olevan osittain valkoista ja osittain keltaista rotua. Webster English -sanakirjassa vielä 1948 sanottiin suomalaisten olevan muinaista aasialaista alkuperää. Vuonna 2007 The New Yorkerin musiikkikriitikko tiesi kertoa suomalaisten olevan eurooppalaisille tuntematonta Mongoliasta peräisin olevaa heimoa. Viime aikoina tämä yhteys näkyy muun muassa ruotsalaisten internethauissa, joissa etsitään suomalaisten ja mongolien yhteyttä.

Finnjävel 
Finnjävel (yksikkö) ja Finnjävlar (monikko) ovat suomalaisista maahanmuuttajista Ruotsissa käytettyjä termejä. Tässä yhteydessä jävel tai djävel, joka tarkoittaa kirjaimellisesti ”paholaista”, on yleinen voimakas loukkaus.

Finnjävlar-kirjassa 15 ruotsinsuomalaista kuvaa heidän elämäänsä ja vanhempiensa elämää Ruotsissa. Helsingissä oli myös ravintola Finnjävel-nimellä.

China Swede 
China Swede oli halventava termi, jota käytettiin Suomen maahanmuuttajista Yhdysvalloissa 1900-luvun alussa, erityisesti Pohjois-Minnesotassa ja Michiganissa.

Roundhead 
Roundhead on suomalaisista Yhdysvalloissa käytetty halventava termi.

Tšuhna 

Tšuhna on halventava sana suomalaisista Venäjällä, mitä erityisesti käytettiin Neuvostoliiton Leningradin seudulla maataloustuotteita tuovista suomalaisista. Käsite kuvaa hitautta ja jonkinlaista likaisuutta. Sanaa käytettiin eritoten suomalaisista, mutta myös karjalaisista sekä virolaisista.

Katso myös 
 Sortovuodet
 Inkeriläisten kansanmurha
 Olli Kinkkosen lynkkaus

Lähteet

Aiheesta muualla 
 Aleksi Huhta, Debating Visibility: Race and Visibility in the Finnish-American Press in 1908, Nordic Journal of Migration Research, 4 (4), 2014, 168–175,    

Rasismi
Syrjintä
Suomalaisten diaspora